CELEX: 32021D1744
Language: sk
Date: 2021-09-28 00:00:00
Title: Rozhodnutie Rady (EÚ) 2021/1744 z 28. septembra 2021, ktorým sa stanovuje pozícia, ktorá sa má v mene Európskej únie prijať na 15. valnom zhromaždení Medzivládnej organizácie pre medzinárodnú železničnú prepravu (OTIF)

4.10.2021   
               
               
                  SK
               
               
                  Úradný vestník Európskej únie
               
               
                  L 351/1
               
            
         ROZHODNUTIE RADY (EÚ) 2021/1744
         z 28. septembra 2021,
         ktorým sa stanovuje pozícia, ktorá sa má v mene Európskej únie prijať na 15. valnom zhromaždení Medzivládnej organizácie pre medzinárodnú železničnú prepravu (OTIF)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuským protokolom z 3. júna 1999 (ďalej len „COTIF“), na základe rozhodnutia Rady 2013/103/EÚ (1).
                  
               
                     (2)
                  
                  
                     Valné zhromaždenie organizácie OTIF bolo zriadené v súlade s článkom 13 ods. 1 písm. a) COTIF (ďalej len „valné zhromaždenie“).
                  
               
                     (3)
                  
                  
                     Únia sa na valnom zhromaždení zúčastňuje v súlade s COTIF, rokovacím poriadkom valného zhromaždenia a dohodou o pristúpení Únie ku COTIF.
                  
               
                     (4)
                  
                  
                     Očakáva sa, že valné zhromaždenie na svojom 15. zasadnutí, ktoré sa má konať od 28. do 29. septembra 2021, bude rozhodovať o: príprave dlhodobej stratégie pre organizáciu OTIF; návrhu nariadenia o voľbe a podmienkach výkonu funkcie generálneho tajomníka; návrhu zlúčenia činnosti ad hoc výboru pre spoluprácu a pracovnej skupiny právnych expertov do jedného ad hoc výboru pre právne záležitosti a medzinárodnú spoluprácu; návrhu rozhodnutia o monitorovaní a posudzovaní právnych nástrojov organizácie OTIF; a návrhoch na zmenu rokovacieho poriadku valného zhromaždenia.
                  
               
                     (5)
                  
                  
                     Očakáva sa, že valné zhromaždenie na uvedenom zasadnutí sformuluje aj stanoviská organizácie OTIF k iniciatíve Európskej hospodárskej komisie OSN (ďalej len „EHK OSN“) týkajúcej sa jednotných právnych predpisov v oblasti železničnej dopravy, najmä pokiaľ ide o dva alternatívne prístupy k zjednoteniu právnych predpisov v oblasti železničnej dopravy na globálnej úrovni.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie prijať na 15. valnom zhromaždení organizácie OTIF, keďže Únia je členom tejto organizácie a rozhodnutia, ktoré má prijať valné zhromaždenie, majú vplyv na fungovanie a stratégiu rozvoja organizácie.
                  
               
                     (7)
                  
                  
                     Na 15. valnom zhromaždení sa bude zvažovať prijatie právne záväzného nástroja, ktorým by sa riadili voľby a podmienky výkonu funkcie generálneho tajomníka, jedného z orgánov organizácie OTIF stanovených v článku 13 COTIF. Nový nástroj by poskytol komplexný rámec zahŕňajúci všetky hlavné aspekty predmetu úpravy (zásady voľby, kvalifikačné kritériá, výzva na podanie žiadosti, podávanie a preskúmavanie žiadostí, transparentnosť, hlasovanie, podmienky výkonu funkcie atď.).
                  
               
                     (8)
                  
                  
                     Pokiaľ ide o stratégiu rozvoja organizácie OTIF, generálny tajomník navrhuje pokračovať v diskusii o pripravovanom návrhu dlhodobej stratégie pre organizáciu OTIF v nadväznosti na konzultácie zorganizované začiatkom roku 2021 a túto diskusiu zintenzívniť. Revidovaný pripravovaný návrh by sa potom predložil valnému zhromaždeniu na posúdenie a schválenie na jeho nasledujúcom riadnom zasadnutí. Očakáva sa, že valné zhromaždenie dá pokyn generálnemu tajomníkovi, aby prijal opatrenia potrebné na tento účel.
                  
               
                     (9)
                  
                  
                     Valné zhromaždenie posúdi možnosť zlúčenia činnosti ad hoc výboru pre spoluprácu a pracovnej skupiny právnych expertov do jedného ad hoc výboru pre právne záležitosti a medzinárodnú spoluprácu. Je potrebné uviesť, že inštitucionálny rámec organizácie OTIF je vymedzený v hlave III COTIF. Podľa článku 13 ods. 2 COTIF môže valné zhromaždenie zriadiť ďalšie dočasné výbory na osobitné úlohy. Návrh generálneho tajomníka na zriadenie dočasného ad hoc výboru pre právne záležitosti a medzinárodnú spoluprácu sa má teda posudzovať v existujúcom inštitucionálnom rámci organizácie OTIF.
                  
               
                     (10)
                  
                  
                     Očakáva sa, že valné zhromaždenie príjme vnútorné rozhodnutie o monitorovaní a posudzovaní právneho rámca COTIF s cieľom lepšie monitorovať uplatňovanie COTIF a zlepšovať ho. V navrhovanom rozhodnutí sa sfunkčňuje úloha organizácie OTIF stanovená v článku 2 ods. 1 písm. e) COTIF spočívajúca v kontrole uplatňovanie všetkých právnych predpisov a odporúčaní (právnych nástrojov) vypracovaných v rámci organizácie. Na uvedený účel sú v návrhu rozhodnutia stanovené osobitné požiadavky na generálneho tajomníka organizácie OTIF a jej členov, predovšetkým: generálny tajomník bude systematicky monitorovať a posudzovať vykonávanie COTIF; orgány organizácie OTIF budú oprávnené začať monitorovanie a posudzovanie uplatňovania konkrétneho právneho nástroja v rámci rozsahu ich právomocí alebo konkrétnych ustanovení daného nástroja; generálny tajomník bude mať možnosť začať monitorovanie a posudzovanie ktoréhokoľvek právneho nástroja; členovia organizácie OTIF budú spolupracovať s generálnym tajomníkom a poskytovať všetky relevantné informácie na účely monitorovania a posudzovania právnych nástrojov.
                  
               
                     (11)
                  
                  
                     Valné zhromaždenie posúdi aj najnovší vývoj iniciatívy EHK OSN týkajúcej sa jednotných právnych predpisov v oblasti železničnej dopravy a prijme príslušnú pozíciu. Valné zhromaždenie môže predovšetkým vyjadriť svoju podporu vypracovaniu a prijatiu prepájajúcich právnych predpisov na uľahčenie medzinárodnej nákladnej železničnej dopravy medzi Európou a Áziou za predpokladu, že tieto prepájajúce právne predpisy nie sú v rozpore s pravidlami COTIF. Uvedená pozícia by mala byť vyjadrená v novembri 2021 na 74. zasadnutí pracovnej skupiny EHK OSN pre železničnú dopravu, ktorá je stálym orgánom príslušným rozhodnúť o nasledujúcich krokoch iniciatívy týkajúcej sa jednotných právnych predpisov v oblasti železničnej dopravy.
                  
               
                     (12)
                  
                  
                     Valné zhromaždenie na svojom 15. zasadnutí rozhodne aj o zmene svojho rokovacieho poriadku. Konsolidovaná verzia rokovacieho poriadku bude prijatá a mala by nadobudnúť platnosť prvým dňom po zasadnutí.
                  
               
                     (13)
                  
                  
                     Navrhované rozhodnutia sú v súlade s právom a so strategickými cieľmi Únie, a preto by ich mala Únia podporiť.
                  
               
                     (14)
                  
                  
                     V súlade s prílohou III k rozhodnutiu 2013/103/EÚ sa príprava zasadnutí OTIF vzťahuje aj na koordináciu na mieste. Menšie zmeny tejto pozície Únie sa preto môžu dohodnúť počas koordinácie na mieste bez toho, aby bolo potrebné ďalšie rozhodnutie Rady, a to najmä s cieľom reagovať na návrhy a vývoj, ktoré sa v čase tohto rozhodnutia nezohľadnili,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má prijať v mene Únie na 15. valnom zhromaždení Medzivládnej organizácie pre medzinárodnú železničnú prepravu (OTIF), je uvedená v prílohe.
            Menšie zmeny pozície uvedenej v prílohe môžu zástupcovia Únie schváliť na valnom zhromaždení bez ďalšieho rozhodnutia Rady.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 28. septembra 2021
            
               
                  Za Radu
               
               
                  predsedníčka
               
               S. KUSTEC
            
         
         
            (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51, 23.2.2013, s. 1).
      
      
         
            PRÍLOHA
            1.   Úvod
            
            15. valné zhromaždenie Medzivládnej organizácie pre medzinárodnú železničnú prepravu (OTIF) sa má konať od 28. do 29. septembra 2021. Dokumenty týkajúce sa zasadnutia sú k dispozícii na webovom sídle organizácie OTIF na tejto adrese:
            http://extranet.otif.org/fr/?page_id=140
            2.   Pozícia Únie v súvislosti s určitými bodmi programu
            
            
               Bod programu č. 1 – Voľba predsedu a podpredsedu
            
            
                        Dokument(-y):
                     
                     
                        žiadne
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 2 – Schvaľovanie programu
            
            
                        Dokument(-y):
                     
                     
                        SG-21009-AG 15/2
                     
                  
                        Právomoc:
                     
                     
                        Únia (spoločná a výlučná) bez toho, aby boli dotknuté právomoci členských štátov v súvislosti s bodom programu 11
                     
                  
                        Vykonávanie hlasovacích práv:
                     
                     
                        Únia bez toho, aby boli dotknuté právomoci členských štátov v súvislosti s bodom programu 11
                     
                  
                        Pozícia:
                     
                     
                        v prospech prijatia návrhu programu rokovania
                     
                  
               Bod programu č. 3 – Vytvorenie mandátového výboru
            
            
                        Dokument(-y):
                     
                     
                        žiadne
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 4 – Organizácia práce a vymenovanie všetkých výborov, ktoré sa považujú za potrebné
            
            
                        Dokument(-y):
                     
                     
                        žiadne
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 5 – Štatút dohovoru a členstva v organizácii OTIF
            
            
                        Dokument(-y):
                     
                     
                        SG-21010-AG15/5
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        neuplatňuje sa
                     
                  
                        Pozícia:
                     
                     
                        žiadna
                     
                  
               Bod programu č. 6 – Voľba generálneho tajomníka na obdobie od 1. januára 2022 do 31. decembra 2024
            
            
                        Dokument(-y):
                     
                     
                        obmedzená distribúcia
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 7 – Dlhodobá stratégia organizácie OTIF
            
            
                        Dokument(-y):
                     
                     
                        SG-21017-AG 15/7
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        Únia
                     
                  
                        Pozícia:
                     
                     
                        Podporiť iniciatívu generálneho tajomníka týkajúcu sa vypracovania dlhodobej stratégie pre organizáciu OTIF.
                        Vziať na vedomie správu generálneho tajomníka a oceniť, že pripomienky, ktoré Únia poskytla počas procesu konzultácií, boli účinne zohľadnené.
                        Podporiť návrh rozhodnutia valného zhromaždenia:
                        
                                    —
                                 
                                 
                                    dať pokyn generálnemu tajomníkovi, aby pripravil revidovaný návrh dlhodobej stratégie pre organizáciu OTIF, ktorý by mal byť založený na návrhu odoslanom s obežníkom SG-21001 (pozri prílohu 1 k dokumentu SG-21017-AG 15/7) a aktualizovaný v súlade s reakciou generálneho tajomníka na spätnú väzbu získanú v rámci konzultácie (časť D dokumentu SG-21017-AG 15/7) a s výsledkami diskusií na 15. valnom zhromaždení, a
                                 
                              
                                    —
                                 
                                 
                                    v rámci konzultácií s orgánmi organizácie OTIF dať pokyn generálnemu tajomníkovi, aby pripravil dlhodobú stratégiu pre organizáciu OTIF a predložil ju na schválenie na nasledujúcom riadnom zasadnutí valného zhromaždenia, ktoré je plánované na jeseň roku 2024.
                                 
                              Vzhľadom na ďalšie diskusie o tejto záležitosti v rámci organizácie OTIF má Únia v úmysle zamerať sa na zabezpečenie toho, aby dlhodobá stratégia pre organizáciu OTIF bola v súlade so stratégiou EÚ na prepájanie Európy a Ázie a s príslušnými cieľmi politiky EÚ v oblasti železničnej dopravy; aby formulácia dlhodobých strategických cieľov pre organizáciu OTIF v primeranej miere zahŕňala ciele organizácie a neviedla k pridávaniu nových cieľov pre organizáciu OTIF alebo k formulácii výkladu existujúcich cieľov, ktorý by znamenal rozšírenie právomocí organizácie; aby potenciálny vplyv dlhodobej stratégie na organizáciu OTIF a jej zdroje bol posúdený a zdokumentovaný ako súčasť revidovaného návrhu stratégie; aby sa stratégia po prijatí prednostne uplatňovala s použitím existujúcich nástrojov a postupov, ako sú stanovené v COTIF (pracovný program, rozpočet, správy o činnosti, činnosť orgánov atď.).
                     
                  
                        Poznámky:
                     
                     
                        Príspevok Únie v konzultácii organizovanej k pripravovanému návrhu dlhodobej stratégie pre organizáciu OTIF bol predložený sekretariátu organizácie OTIF 17. 3. 2021 a je uvedený v prílohe k dokumentu SG-21017-AG 15/7. Únia privítala túto iniciatívu, ale poukázala na skutočnosť, že návrh stratégie nie je dostatočne vypracovaný. Potrebná je dôkladnejšia analýza a diskusia na odbornej úrovni. Východiskovým bodom by mala byť analýza existujúcej situácie v medzinárodnej železničnej preprave vrátane mapovania súčasných a vznikajúcich problémov a zváženie relevantných právnych, hospodárskych, environmentálnych a technologických faktov.
                     
                  
               Bod programu č. 8 písm. a) – Správa o činnosti ad hoc výboru pre spoluprácu a pracovnej skupiny právnych expertov
            
            
                        Dokument(-y):
                     
                     
                        SG-21018-AG 15/8.1
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        Únia
                     
                  
                        Pozícia:
                     
                     
                        Vziať na vedomie správu o činnosti ad hoc výboru pre spoluprácu a pracovnej skupiny právnych expertov a uznať dôležitosť pokračovania a zjednodušenia práce týchto dvoch subjektov.
                        Podporiť rozhodnutie valného zhromaždenia zriadiť ad hoc výbor pre právne záležitosti a medzinárodnú spoluprácu zlúčením ad hoc výboru pre spoluprácu a pracovnej skupiny právnych expertov.
                        Schváliť navrhovaný mandát ad hoc výboru pre právne záležitosti a medzinárodnú spoluprácu na prvé obdobie troch rokov a dať pokyn generálnemu tajomníkovi, aby predložil závery a návrhy ad hoc výboru pre právne záležitosti a medzinárodnú spoluprácu príslušným orgánom uvedeným v článku 13 ods. 1 COTIF na posúdenie alebo rozhodnutie.
                     
                  
                        Poznámky:
                     
                     
                        V správe, ktorú predložil generálny tajomník, sa uvádza, že ad hoc výbor pre spoluprácu a pracovná skupina právnych expertov účinne plnili svoje mandáty a preukázali svoju hodnotu v súvislosti s vypracúvaním právnych predpisov týkajúcich sa organizácie OTIF a posilňovaním medzinárodnej spolupráce. Na svojich 4. zasadnutiach v apríli 2021 sa uvedené dva orgány dohodli na spoločnom návrhu v budúcnosti reorganizovať svoju prácu a znížiť administratívne zaťaženie vytvorením jedného ad hoc výboru.
                     
                  
               Bod programu č. 8 písm. b) – Monitorovanie a posudzovanie právnych nástrojov
            
            
                        Dokument(-y):
                     
                     
                        SG-21019-AG 15/8.2
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        Únia
                     
                  
                        Pozícia:
                     
                     
                        Podporiť prijatie návrhu rozhodnutia o monitorovaní a posudzovaní právnych nástrojov.
                        Podporiť schválenie vysvetliviek k návrhu rozhodnutia o monitorovaní a posudzovaní právnych nástrojov.
                     
                  
                        Poznámky:
                     
                     
                        V navrhovanom rozhodnutí sa uvádzajú potrebné právne ustanovenia pre organizáciu a vykonávanie politiky monitorovania a posudzovania právnych nástrojov organizácie OTIF (rozsah pôsobnosti, plánovanie a stanovovanie priorít, spolupráca, zber údajov, posudzovanie a nadväzné opatrenia) v súlade s cieľmi pracovného programu organizácie.
                     
                  
               Bod programu č. 8 písm. c) – Zmena rokovacieho poriadku valného zhromaždenia, pokiaľ ide o účasť a zastúpenie (mandáty)
            
            
                        Dokument(-y):
                     
                     
                        SG-21020-AG 15/8.3
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        Únia
                     
                  
                        Pozícia:
                     
                     
                        Podporiť prijatie zmien článkov 4 až 7 rokovacieho poriadku valného zhromaždenia.
                        Podporiť schválenie vysvetliviek k článkom 4 až 7 rokovacieho poriadku valného zhromaždenia.
                     
                  
                        Poznámky:
                     
                     
                        Pracovná skupina právnych expertov pripravila návrhy na zmenu ustanovení rokovacieho poriadku valného zhromaždenia týkajúcich sa mandátov v záujme ich zlepšenia a objasnenia.
                     
                  
               Bod programu č. 8 písm. d) – Iniciatíva EHK OSN týkajúca sa jednotných právnych predpisov v oblasti železničnej dopravy
            
            
                        Dokument(-y):
                     
                     
                        SG-21021-AG 15/8.4
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        Vziať na vedomie správu generálneho tajomníka a závery pracovnej skupiny právnych expertov o možných prístupoch k zjednoteniu právnych predpisov v oblasti železničnej dopravy.
                        Súhlasiť s návrhom rozhodnutia valného zhromaždenia:
                        
                                    —
                                 
                                 
                                    podporiť vypracovanie a prijatie právnych predpisov, ktorými sa prepája dohovor COTIF/CIM a dohoda SMGS, na uľahčenie medzinárodnej nákladnej železničnej dopravy medzi Európou a Áziou, pričom tieto prepájajúce právne predpisy nesmú byť v rozpore s jednotnými právnymi predpismi pre dohovor CIM ani s dohodou SMGS,
                                 
                              
                                    —
                                 
                                 
                                    dať pokyn generálnemu tajomníkovi, aby pokračoval v účasti na práci EHK OSN na projekte zjednotenia právnych predpisov v oblasti železničnej dopravy a dať pokyn ad hoc výboru pre právne záležitosti a medzinárodnú spoluprácu, aby monitoroval projekt EHK OSN týkajúci sa zjednotenia právnych predpisov v oblasti železničnej dopravy a aby v prípade potreby poskytoval poradenstvo.
                                 
                              Potvrdiť rozhodnutie, ktoré bolo prijaté na 13. zasadnutí a v ktorom sa uznáva, že sa musí najprv prijať rozhodnutie týkajúce sa účasti na príprave akéhokoľvek nového textu o medzinárodných právnych predpisoch v oblasti železničnej dopravy, ktorého rozsah pôsobnosti a ciele môžu byť v rozpore alebo čiastočne sa prekrývať s rozsahom pôsobnosti COTIF a cieľmi organizácie OTIF.
                     
                  
                        Poznámky:
                     
                     
                        Predmet návrhu sa týka harmonizácie a zjednotenia právnych predpisov v oblasti železničnej dopravy pre medzinárodnú dopravu v Eurázii, ktorá sa v súčasnosti riadi prostredníctvom dvoch rozdielnych právnych režimov: 1. COTIF, ktorý spravuje organizácia OTIF, vrátane jeho dodatku B „Jednotné právne predpisy pre zmluvu o medzinárodnej železničnej preprave tovaru (ďalej len „CIM“)“; 2. Dohoda o medzinárodnej preprave po železnici (ďalej len „SMGS“), ktorú spravuje Organizácia pre spoluprácu medzi železnicami (ďalej len „OSJD“). Cieľom iniciatívy EHK OSN týkajúcej sa jednotných právnych predpisov v oblasti železničnej dopravy je vypracovanie prístupu na zjednotenie právnych predpisov v oblasti železničnej dopravy s cieľom zlepšiť efektívnosť a konkurencieschopnosť služieb nákladnej železničnej prepravy medzi Európou a Áziou. Experti z členských štátov a Komisie, ktorí sa podieľali na tejto aktivite EHK OSN, zastávali pragmatický a postupný prístup, ktorý sa začína možným prijatím „dohovoru o zmluve o preprave v rámci jednotných právnych predpisov v oblasti železničnej dopravy“, ktorý by mohol platiť spoločne s príslušnými pravidlami organizácií OTIF a OSJD. Takéto právne predpisy, ktorými sa prepája COTIF/CIM a dohoda SMGS, by vyplnili medzeru v medzinárodných právnych predpisoch pre medzinárodnú prepravu, keď sa ani jednotné právne predpisy pre dohovor CIM, ani dohoda SMGS nedajú uplatniť počas celej trasy (doprava medzi Európou a Áziou).
                     
                  
               Bod programu č. 9 – Pravidlá pre voľbu a podmienky výkonu funkcie generálneho tajomníka
            
            
                        Dokument(-y):
                     
                     
                        SG-21022-AG 15/9
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        Podpora prijatia návrhu nariadenia o voľbe a podmienkach výkonu funkcie generálneho tajomníka. Pokiaľ ide o článok 5 písm. c) (Kvalifikačné kritériá, jazyky): Žiadna pozícia Únie.
                        Podporiť schválenie vysvetliviek k návrhu nariadenia. Neexistuje však žiadna pozícia Únie v súvislosti s časťami týkajúcimi sa článku 5 písm. c) návrhu nariadenia.
                        Podporiť prijatie zmien článkov 10 a 22 rokovacieho poriadku valného zhromaždenia a schválenie vysvetliviek k článkom 10 a 22 rokovacieho poriadku valného zhromaždenia, ktoré sa týkajú voľby a podmienok výkonu funkcie generálneho tajomníka. Neexistuje však žiadna pozícia Únie k článku 5 písm. c) návrhu nariadenia.
                     
                  
                        Poznámky:
                     
                     
                        Na rozdiel od kvalifikačných kritérií uplatňovaných na uchádzačov o funkciu generálneho tajomníka organizácie OTIF v minulosti (znalosť všetkých troch pracovných jazykov organizácie OTIF, ako aj schopnosť ľahko a plynule pripravovať predpisy v jednom z pracovných jazykov) sa v navrhovanom nariadení kladie jednoznačný dôraz na znalosť anglického jazyka. Okrem toho by sa vyžadovala znalosť iba dvoch pracovných jazykov organizácie OTIF.
                     
                  
               Bod programu č. 10 – Zmeny rokovacieho poriadku valného zhromaždenia
            
            
                        Dokument(-y):
                     
                     
                        SG-21024-AG 15/10
                     
                  
                        Právomoc:
                     
                     
                        Únia (spoločná a výlučná)
                     
                  
                        Vykonávanie hlasovacích práv:
                     
                     
                        Únia
                     
                  
                        Pozícia:
                     
                     
                        Podporiť prijatie zmien článkov 4 až 7 a článkov 10, 22 a 28 rokovacieho poriadku valného zhromaždenia a nahradenie rokovacieho poriadku konsolidovanou verziou uvedenou v prílohe 1 k dokumentu SG-21024-AG 15/10.
                        Podporiť schválenie vysvetliviek k článkom 4 až 7 a článkom 10 a 22 rokovacieho poriadku valného zhromaždenia a nahradenie vysvetliviek konsolidovanou verziou uvedenou v prílohe 2 k dokumentu SG-21024-AG 15/10.
                     
                  
                        Poznámky:
                     
                     
                        Ako už bolo uvedené v bode programu č. 8 písm. c) a v bode programu č. 9, valné zhromaždenie bude rozhodovať o návrhoch na zmenu svojho rokovacieho poriadku. Konsolidovaná verzia všetkých zmien by sa mala predložiť na posúdenie a prijatie valnému zhromaždeniu.
                     
                  
               Bod programu č. 11 – Rozpočtový rámec
            
            
                        Dokument(-y):
                     
                     
                        obmedzená distribúcia
                     
                  
                        Právomoc:
                     
                     
                        členské štáty
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
                        Poznámky:
                     
                     
                        Podľa článku 4 dohody o pristúpení Únie ku COTIF „Únia neprispieva do rozpočtu organizácie OTIF a nezúčastňuje sa na rozhodnutiach týkajúcich sa tohto rozpočtu“.
                     
                  
               Bod programu č. 12 – Správa o činnosti správneho výboru v období od 1. októbra 2018 do 30. septembra 2021
            
            
                        Dokument(-y):
                     
                     
                        obmedzená distribúcia.
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 13 – Voľba správneho výboru na obdobie od 1. októbra 2021 do 30. septembra 2024 (zloženie a predsedníctvo)
            
            
                        Dokument(-y):
                     
                     
                        obmedzená distribúcia
                     
                  
                        Právomoc:
                     
                     
                        Únia (spoločná)
                     
                  
                        Vykonávanie hlasovacích práv:
                     
                     
                        členské štáty
                     
                  
                        Pozícia:
                     
                     
                        žiadna
                     
                  
               Bod programu č. 18 – Prijatie rozhodnutí, mandátov, odporúčaní a iných dokumentov valného zhromaždenia (záverečný dokument)
            
            
                        Dokument(-y):
                     
                     
                        obmedzená distribúcia
                     
                  
                        Právomoc:
                     
                     
                        Únia (spoločná a výlučná) bez toho, aby boli dotknuté právomoci členských štátov v súvislosti s bodom programu 11
                     
                  
                        Vykonávanie hlasovacích práv:
                     
                     
                        Únia bez toho, aby boli dotknuté právomoci členských štátov v súvislosti s bodom programu 11
                     
                  
                        Pozícia:
                     
                     
                        Ako sa uvádza v príslušných bodoch programu.